**FM-2030** (15. lokakuuta 1930 – 8. heinäkuuta 2000 New York, Yhdysvallat), alkuperäiseltä nimeltään **Fereidoun M. Esfandiary**, oli Belgiassa syntynyt transhumanistinen filosofi ja futuristi. Hän perusti Upwingers-liikkeen, joka pyrki siirtymään poliittisen vasemmisto-oikeisto-akselin tuolle puolen ja kannatti maailmanlaajuista "elektronista demokratiaa", enteillen siten nykyistä Internetiä.

Elämä
-----

Esfandiary syntyi Brysselissä Belgiassa ja puhui arabiaa, ranskaa, hepreaa ja englantia. Hän osallistui Iranin olympiajoukkueen osana vuoden 1948 kesäolympialaisiin, joissa kilpaili painissa ja koripallossa. Hän piti itseään maailmankansalaisena ja vaihtoi 1970-luvun puolivälissä nimensä FM-2030:ksi, koska halusi vapautua tavanomaisiin erisnimiin liittyvistä "heimoyhteyksistä".

Eläessään FM-2030 viittasi "kuoleman tyranniaan" ja haluunsa tuhota kuoleman. Huomautuksiin siitä, että ikuinen elämä olisi epäluonnollista, hän vastasi, että jos kuolema oli luonnollista, siitä pitäisi päästä eroon – hän kuvasi kuoleman voittamista ihmisen evoluution seuraavana askeleena. Hänen valitsemansa nimi viittasi vuoteen 2030, jolloin hän viettäisi satavuotispäiväänsä. Tuona vuonna kaikilla olisi hänen mukaansa jo mahdollisuus elää ikuisesti.

Epätavallisista uskomuksistaan huolimatta FM-2030 ei koskaan katkaissut yhteyksiään vallitsevaan yhteiskuntaan, vaan toimi opettajana useissa merkittävissä yliopistoissa. Näihin lukeutuivat newyorkilainen New School for Social Research, Kalifornian yliopisto Los Angelesissa ja Florida International University. Hän toimi lisäksi konsulttina Lockheedille, J. C. Penneylle ja Rockwell Internationalille.

FM-2030 asui viimeiset vuotensa Miamissa Yhdysvalloissa. Hän kuoli haimasyöpään 8. heinäkuuta 2000 New Yorkissa, minkä jälkeen hänet siirrettiin kryoniseen säilytykseen Alcor Life Extension Foundationin tiloihin Scottsdaleen Arizonaan.

FM-2030:n pitkäaikainen elämänkumppani oli Flora Schnall, joka oli ensimmäisiä Harvardin yliopistosta valmistuneita naisia.

Bibliografia
------------

### Fiktio

* *The Day of Sacrifice* (1959)
* *The Beggar* (1965)
* *Identity Card* (1966)

### Tietokirjallisuus

* *Optimism One. The emerging radicalism* (1970)
* *Upwingers* (1973)
* *Telespheres* (1977)
* *Are You a Transhuman? Monitoring and Stimulating Your Personal Rate of Growth in a Rapidly Changing World* (1989)

Katso myös
----------

* Robert Ettinger

Lähteet
-------

* Manzocco, Roberto: *Transhumanism - Engineering the Human Condition: History, Philosophy and Current Status*. Springer, 2019. Teoksen verkkoversio. (englanniksi)

### Viitteet

1. 1 2 3 4  Martin, Douglas: Futurist Known as FM-2030 Is Dead at 69 *The New York Times*.  11.7.2000. Viitattu 18.9.2020. (englanniksi)
2. 1 2 3 4 5 6 7  Manzocco 2019, s. 62
3. 1 2  The Strange Saga of FM-2030, a Futurist Genius Who Had Himself Frozen in Glass *The Daily Beast*. Viitattu 8.10.2020. (englanniksi)
4. 1 2 3  Fereidoun Esfandiary *Olympedia*. Viitattu 8.10.2020. (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
	+ 2
* WorldCat
	+ 2

 |
|  |
| Kansalliset | 
* Saksa
* Israel
* Yhdysvallat
* Tšekki
* Korea
* Puola

 |
|  |
| Henkilöt | 
* Deutsche Biographie

 |
|  |
| Muut | 
* IdRef

 |

 |